|  |  |
| --- | --- |
|  |  *See artikkel räägib tänapäevasest riigist, Kreeka Makedoonia kohta vaata artiklit Makedoonia (Kreeka geograafiline piirkond), vanaaja Makedoonia kohta artiklit Vana-Makedoonia.* |

---

**Põhja-Makedoonia Vabariik** (makedoonia keeles Република Северна Македонија, *Republika Severna Makedonija*) on merepiirita riik Kagu-Euroopas Balkani poolsaare keskosas.

Lääne-Balkani riikide hulka arvatud suuresti mägine Põhja-Makedoonia piirneb Serbia, Bulgaaria, Kreeka, Albaania ja Kosovoga. Riik moodustab põhjapoolse osa ajaloolisest Makedoonia piirkonnast.

Põhja-Makedoonia on parlamentaarne vabariik, ÜRO, Euroopa nõukogu ja NATO liige. Riik on olnud alates 2005. aastast ka Euroopa Liidu liitumiskandidaat.

Nimi
----

 *Pikemalt artiklis Makedoonia nimelepe*
2019. aasta 12. veebruarist on riigi ametlik nimi *Põhja-Makedoonia Vabariik*, osana kokkuleppest Kreeka ja Põhja-Makedoonia vahel.

Enne 2019. aastat kuulus Põhja-Makedoonia rahvusvahelistesse organisatsioonidesse nimega "endine Jugoslaavia Makedoonia vabariik" (makedoonia keeles Πоранешна Југословенска Република Македонија – ΠJРМ, *Poranešna Jugoslovenska Republika Makedonija – PJRM*, inglise keeles *Former Yugoslav Republic of Macedonia*, lühend *FYROM*). Nimevahetuse põhjuseks oli Kreeka soov, et tänapäevast riiki eristataks selgelt Kreeka Makedooniast. Kreeka kartis, et kui riiki tunnustatakse Makedoonia nime all, võiks ta hakata esitama Kreekale territoriaalseid nõudmisi. Tüli lahendati osana Prespa kokkuleppest.

Loodus
------

Põhja-Makedoonia on valdavalt mägine maa, kõrgeim tipp on läänepiiril asuv Golem Korab (2764 m). Tähelepanuväärne ja tuntud on ka Šari mägede kõrgeim tipp Titov Vrv (2748 m). Idapiiril Bulgaariaga on kõrgeim mägi Rujen/Ruen (2252 m).

Riigil pole merepiiri, kuid riigi edelaosas asuvad tähelepanuväärsed järved Ohrid ja Prespa. Riigi suuruselt kolmas järv on Dojrani järv.

Põhja-Makedoonia pikim jõgi on Vardar. Pikkuselt teine on Bregalnica.

Haldusjaotus
------------

Alates 2004. aasta augustist on Põhja-Makedoonia jaotatud 84 omavalitsuseks (opštini; ainsus: opština); nendest 10 on pealinna Skopje koosseisus.

Statistika koostamise eesmärkidel on Põhja-Makedoonia jaotatud 8 piirkonnaks. Piirkonnad on:

Põhja-Makedoonia piirkonnad
* Idapiirkond
* Kirdepiirkond
* Pelagonia piirkond
* Pologi piirkond
* Skopje piirkond
* Kagupiirkond
* Edelapiirkond
* Vardari piirkond

Demograafia
-----------

Põhja-Makedoonia rahvaarv on 2010. aasta seisuga 2 072 086. Sündimuskordaja on 11,92‰ ja suremuskordaja 8,87‰. Keskmine eluiga on 74,92 aastat, sealjuures meestel 72,4 ja naistel 77,64 aastat.

67% elanikest elab linnades.

### Rahvuslik koosseis

Põhja-Makedoonia suurimad etnilised grupid olid 2002. aasta rahvaloenduse järgi makedoonlased (64,2%), albaanlased (25,2%), türklased (3,9%), mustlased (2,7%) ja serblased (1,8%). Teisi rahvusi oli 2,2%.

Seoses Kosovo sõjaga (1998–1999) põgenes riiki 20. sajandi lõpuaastail tuhandeid Kosovo albaanlasi.

### Rahvatervis ja tervishoid

AIDSi on nakatunud 2007. aasta seisuga vähem kui 200 inimest.

### Linnad

Skopje
Põhja-Makedoonia pealinn on Skopje.

Põhja-Makedoonia suuremad linnad (2021)| Koht | Linn | Elanike arv (linnas) | Elanike arv (omavalitsuses) |
| --- | --- | --- | --- |
| 1. | Skopje | 488 103 | 526 502 |
| 2. | Bitola | 69 287 | 105 644 |
| 3. | Kumanovo | 75 051 | 98 104 |
| 4. | Prilep | 63 308 | 63 308 |
| 5. | Tetovo | 63 176 | 63 176 |
| 6. | Veles | 48 463 | 48 463 |
| 7. | Štip | 44 866 | 44 866 |
| 8. | Ohrid | 42 033 | 42 033 |
| 9. | Gostivar | 35 847 | 35 847 |
| 10. | Strumica | 33 825 | 49 995 |

Ajalugu
-------

 *Pikemalt artiklites Põhja-Makedoonia ajalugu, Jugoslaavia Föderatiivne Sotsialistlik Vabariik ja Makedoonia Sotsialistlik Vabariik*
Põhja-Makedoonia tähistab oma iseseisvuspäeva 8. septembril. Sel päeval 1991. aastal toimus Makedoonia iseseisvusreferendum, kus osales Makedoonia elanikest 75,8%, kellest 95,5% pooldas Makedoonia iseseisvumist. Juba sama päeva õhtul kuulutas Makedoonia tollane president Kiro Gligorov riigi iseseisvaks. Erinevalt teistest riikidest, mis Jugoslaavia lagunemise käigus tekkinud olid, iseseisvus Makedoonia vägivallatult.

Makedoonias oli rahulik kogu Jugoslaavia kodusõja jooksul. Jugoslaaviaga sõlmiti piirileping, millega kaasnesid väga väikesed muudatused riigipiiris.

Olukord riigis destabiliseerus järsult 1999 Kosovo sõja ajal, kui Makedooniasse põgenes 360 000 albaanlasest sõjapõgenikku. Nad deporteeriti pärast sõja lõppu, kuid seepeale tõstsid mõlemal pool riigipiire elavad albaanlastest äärmuslased relvad Makedoonia valitsuse vastu, et saavutada autonoomiat või koguni omariiklust.

Kodusõda kestis 2001. aasta märtsist juunini. Sõda lõppes NATO rahuvalvejõudude riiki toomisega. Seejärel sõlmiti Ohridi leping, millega valitsus kohustus andma albaania vähemusele riigivalitsemises ja kultuuris suuremat sõnaõigust. Vastutasuks loobusid albaanlased separatistlikest nõuetest ja tunnustasid kõiki Makedoonia institutsioone. Lisaks nägi leping ette, et Makedoonia albaanlaste Riiklik Vabastusarmee desarmeeritakse ja NATO võtab kõik nende relvad endale.

Majandus
--------

Põhja-Makedoonias on käibel Põhja-Makedoonia denaar.

Töötuse määr oli riigis 2010. aastal 33,1% ja alla vaesuspiiri elas 2008. aastal 28,7% rahvastikust.

SKT ja tööjõud sektoriti (2009)| Sektor | SKT osakaal | Tööjõu osakaal |
| --- | --- | --- |
| Põllumajandus | 12,1% | 18,6% |
| Tööstus | 29,6% | 29,5% |
| Teenindus | 58,3% | 51,9% |

### Väliskaubandus

Põhja-Makedoonia ekspordib peamiselt toiduaineid, jooke, tubakat, tekstiili, tööstuskaupu ning rauda ja terast. Riigi tähtsaimad ekspordipartnerid on Saksamaa (20,31%), Kreeka (13,09%), Itaalia (11,08%), Bulgaaria (10,61%) ja Horvaatia (7,74%) (2009).

Põhja-Makedoonia impordib peamiselt masinaid ja seadmeid, autosid, kemikaale, kütuseid ja toidukaupu. Riigi tähtsamad impordipartnerid on Saksamaa (15,11%), Kreeka (14,88%), Bulgaaria (9,08%), Itaalia (7,68%), Türgi (7,59%), Sloveenia (6,26%) ja Ungari (4,31%) (2009).

Vaata ka
--------

* Põhja-Makedoonia riigipeade loend
* Põhja-Makedoonia Eurovisiooni lauluvõistlusel
* Põhja-Makedoonia jalgpallikoondis
* Makedoonia muusika
* Lääne-Balkani riigid
* Eesti – Põhja-Makedoonia suhted
* Põhja-Makedoonia veinid
* Kanep Põhja-Makedoonias

Viited
------

1. ↑
2. ↑  Maailmapanga andmebaas, vaadatud 18.10.2018.
3. ↑  Maailmapanga andmebaas, vaadatud 27.05.2019.
4. ↑  H KAΘHMEPINH (12. juuni 2018). "Northern light: FYROM makes name change deal with Greece". *International New York Times - Kathimerini English Edition*.
5. ↑  "Macedonia and Greece fail to resolve bitter naming dispute" (inglise). theguardian.com. 13. juuni 2018. Vaadatud 14. juunil 2018.
6. ↑  "North Macedonia joins NATO as 30th Ally". *NATO koduleht*. 27. märts 2020. Vaadatud 27.03.2020.
7. ↑  "Exploring Macedonia: Dojran Lake". Vaadatud 15. aprillil 2023.
8. 1 2 3 4 5 6 7  cia factbook vaadatud 23.01.2011

Välislingid
-----------

 Põhja-Makedoonia – kasutusnäited, päritolu, sünonüümid ja tõlked Vikisõnastikus
 Põhja-Makedoonia – pildid, videod ja helifailid Wikimedia Commonsis

Euroopa maad

**Iseseisvad riigid:** Albaania | Andorra | Armeenia¹  | Aserbaidžaan¹ | Austria | Belgia | Bosnia ja Hertsegoviina | Bulgaaria | Eesti | Gruusia¹ | Hispaania | Holland | Horvaatia | Iirimaa | Island | Itaalia | Kasahstan² | Kosovo | Kreeka | Küpros¹ | Leedu | Liechtenstein | Luksemburg | Läti | Malta | Moldova | Monaco | Montenegro | Norra | Poola | Portugal | Prantsusmaa | Põhja-Makedoonia | Rootsi | Rumeenia | Saksamaa | San Marino | Serbia | Slovakkia | Sloveenia | Soome | Suurbritannia | Šveits | Taani | Tšehhi | Türgi² | Ukraina | Ungari | Valgevene | Vatikan | Venemaa²  

 **Sõltuvad alad:** Ahvenamaa | Akrotiri ja Dhekelia¹ | Gibraltar | Guernsey | Fääri saared | Jan Mayen | Jersey | Man | Svalbard

 **Tunnustamata riigid ja okupeeritud alad**: Abhaasia¹ | Lõuna-Osseetia¹ | Põhja-Küpros¹ | Transnistria

1 loodusgeograafiliselt asub Aasias       2 suurem osa territooriumist Aasias
 Aafrika maad | Aasia maad | Austraalia ja Okeaania maad | Ameerika maad | **Euroopa maad**


| * v
* r
Põhja-Makedoonia artiklid |
| --- |
| Ajalugu | 

|  |  |
| --- | --- |
| Antiikaeg | 
Paioonia **·**  Pelagoonia **·**  Vana-Makedoonia (Ülem-Makedoonia) **·**  Dardaania Kuningriik **·**  Rooma provints **·**  Rooma diötsees |
| Keskaeg | 
Bulgaaria Tsaaririik **·**  Bütsants (Bulgaaria teema) **·**  Serbia Tsaaririik (Prilepi Kuningriik) |
| Osmanite Riik | 
Osmanite Riik **·**  Karpoši mäss **·**  Rahvuslik ärkamine **·**  Ilinden–Preobraženie ülestõus (Kruševo Vabariik **·**  Kruševo manifest) **·**  Balkani sõjad **·**  Bukaresti leping |
| Jugoslaavia | 
Esimene maailmasõda (Bulgaaria okupatsioon) **·**  Lõuna-Serbia **·**  Vardar Banovina **·**  Teine maailmasõda (sõda Jugoslaavia Makedoonias **·**  Sõltumatu Makedoonia **·**  Makedoonia Rahvavabastuse Fašismivastane Assamblee) **·**  Rahvavabastusrinne (Kreeka kodusõja põgenikud) **·**  Sotsialistlik Vabariik **·**  1963. aasta Skopje maavärin |
| Vabariik | 
2001. aasta ülestõus (Ohridi raamleping) **·**  2012. aasta rahvastevaheline vägivald **·**  2015. aasta meeleavaldused **·**  2016. aasta meeleavaldused **·**  2017. aasta tormijooks parlamendile **·**  2018. aasta Prespa leping |

 |  |
| Geograafia | 
Balkani poolsaar **·**  Linnad **·**  Keskkonnaprobleemid **·**  Mäed **·**  Mäed **·**  Geoloogia **·**  Elusloodus |
| Poliitika | 
Põhiseadus **·**  Valimised **·**  Parlament **·**  Erakonnad **·**  President **·**  Peaminister **·**  Haldusüksused **·**  Omavalitsusüksused **·**  Statistilised piirkonnad **·**  Välissuhted **·**  Inimõigused (seksuaalvähemused) **·**  Politsei **·**  Armee **·**  Nimelepe |
| Majandus | 
Põllumajandus **·**  Keskpank **·**  Raha **·**  Energeetika **·**  Börs **·**  Telekommunikatsioon **·**  Turism **·**  Transport |
| Ühiskond | 
Rahvastik **·**  Haridus **·**  Põhja-Makedoonia rahvastik#Rahvuslik koosseis (makedoonlased **·**  albaanlased **·**  mustlased) **·**  Keeled **·**  Religioon

|  |  |
| --- | --- |
| Kultuur | 
Hümn **·**  Arhitektuur **·**  Filmikunst **·**  Vapp **·**  Toit **·**  Lipp **·**  Vapiettepanek **·**  Kirjandus **·**  Massimeedia **·**  Muusika **·**  Riigipühad **·**  Raadiojaamad **·**  Sümbolid **·**  Televisioon **·**  UNESCO maailmapärand |

 |